Теодор Траянов
Кристален звън

chitanka.info

Разсипва се далек из висините

на сетните лъчи кристалний звън,

в полето пусто сепнати брезите

наново тънат в тежкия си сън.

Вълни на горест, мрак и запустение

без шум заливат жълтолистен бряг,

кандило светва в гробно упоение,

последен звън, последен слънчев зрак.

Брезите спят в небесните кристали

замря завинаги прощалний зов,

а някой бавно кандилата пали

над гроба скъп на пролет и любов.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.